KIRJALLINEN KYSYMYS E-0080/02

esittäjä(t): Alexandros Alavanos (GUE/NGL) komissiolle

(25. tammikuuta 2002)

Aihe: Huonon sään vuoksi Eleftherios Venizelos -lentokentällä peruutetut lennot

Kreikkaa tammikuun alussa koetelleen huonon sään seurauksena myös uusi Eleftherios Venizelos -lentokenttä toimi vain osittain, koska suurin osa reittilentovuoroista peruutettiin, joissakin tapauksissa matkustajat jäivät tuntikausiksi kiitoradalla seisoviin lentokoneisiin ja sadat matkustajat joutuivat kokemaan päiväkausia kestäneitä koettelemuksia. Tiedotusvälineiden tekemissä tutkimuksissa kävi ilmi, että lentokentän hallinto ei ollut huolehtinut tarvittavan kaluston ja välineiden hankkimisesta jään poistamiseksi lentokoneista sekä kiitoratojen auraamiseksi.

Kun otetaan huomioon, että matkustajilla on lakisääteinen oikeus vaatia korvauksia lentoyhtiöltä tapauksessa, jossa lento peruutetaan tai myöhästyy, pyydän Euroopan komissiota tutkimaan, ovatko syytökset lentokentän hallinnon huonosta valmistautumisesta tällaisten sääilmiöiden varalta paikkansapitäviä, ja ilmoittamaan, onko korvausvastuu siinä tapauksessa lentoyhtiöllä vai lentokentän hallinnolla?

Loyola de Palacion komission puolesta antama vastaus

(12. maaliskuuta 2002)

Kysymys koskee sitä, onko lentoyhtiöillä tai Ateenan lentoaseman hallintoelimellä korvausvastuu vahingoista, joita aiheutui lentojen myöhästymisistä tai peruutuksista myrskyjen seurauksena tammikuussa 2002.

Yhteisön lainsäädännössä ei nykyisin säännellä lentojen myöhästymisistä tai peruutuksista aiheutuviin vahinkoihin liittyvää korvausvastuuta. Kansainväliset lennot kuuluvat tällä hetkellä Varsovan yleissopimuksen soveltamisalaan; sopimuksen mukaan lentoyhtiöillä on korvausvastuu myöhästymisistä aiheutuvista vahingoista, peruutuksista aiheutuvat vahingot mukaan luettuina. Lisäksi yleissopimuksessa määrätään, että lentoyhtiöillä ei ole korvausvastuuta, jos ne voivat osoittaa, että ne ovat toteuttaneet kaikki tarvittavat toimet vahinkojen välttämiseksi tai että näitä toimia on ollut mahdoton toteuttaa. Korvausvaatimus on annettava oikeuden käsiteltäväksi, ja yleissopimuksessa määrätään, millä tuomioistuimella on tuomiovalta tällaisissa tapauksissa. On tuomioistuimen asia päättää, onko lentoyhtiö korvausvelvollinen. Näin ollen komissio ei voi enempää kommentoida kysymyksessä mainittua asiaa.

Vuonna 1999 allekirjoitettiin uusi sopimus, Montrealin yleissopimus, joka tulee asteittain korvamaan voimassa olevan Varsovan yleissopimuksen sitä mukaa kuin se ratifioidaan allekirjoittajavaltioissa. Ajan mittaan Varsovan yleissopimus tulee kattamaan ainoastaan niiden kolmansien maiden lentoyhtiöt, jotka eivät ole ratifioineet Montrealin yleissopimusta (sekä sopimuksen ratifioineiden maiden lentoyhtiöt silloin, kun ne liikennöivät maihin tai maista, jotka eivät ole ratifioineet sopimusta).

Yhteisö antaa piakkoin asetuksen lentoliikenteen harjoittajien korvausvastuusta onnettomuustapauksissa annetun neuvoston asetuksen (EY) N:o 2027/97 muuttamisesta. Uudella asetuksella asetus mukautetaan Montrealin yleissopimukseen, ja siinä asetetaan muun muassa lentoyhtiöille korvausvastuu myöhästymisistä aiheutuvista vahingoista, lentojen peruutuksista aiheutuvat vahingot mukaan luettuina. Lentoyhtiöillä ei kuitenkaan ole korvausvastuuta, jos ne voivat osoittaa, että ne ovat toteuttaneet kaikki kohtuudella vaadittavissa olevat toimet vahinkojen välttämiseksi tai että näitä toimia on ollut mahdoton toteuttaa. Lisäksi asetuksessa säädetään korvausvastuun ylärajaksi noin 5 800 euroa.

Yksi uuden asetuksen olennainen piirre on se, että asetuksen (EY) N:o 2027/97 tavoin sitä sovelletaan yhteisön lentoyhtiöihin lennon lähtöpaikasta tai määränpäästä riippumatta. Tämä tarkoittaa sitä, että jäsenvaltion sisäisiä lentoja, kahden jäsenvaltion välisiä lentoja sekä jäsenvaltion ja kolmannen maan välisiä lentoja kohdellaan asetuksessa samalla tavalla. Tältä osin asetus täydentää Varsovan ja Montrealin yleissopimuksia, jotka koskevat ainoastaan kansainvälisiä lentoja.

Uutta asetusta aletaan soveltaa sen jälkeen kun Montrealin yleissopimus tulee voimaan yhteisössä. Neuvosto on suositellut päätelmissään, että yhteisö ja sen jäsenvaltiot tallettavat ratifioimisasiakirjansa samanaikaisesti ja viimeistään tämän vuoden loppuun mennessä. Asetuksen pitäisi siis tulla voimaan vuoden 2003 alussa.